b'\n_START_ARTICLE_\nMilorad Bibi\xc4\x87\n_START_PARAGRAPH_\nMilorad Bibi\xc4\x87 Mosor (Split, 25. srpnja 1952. - Zagreb, 17. velja\xc4\x8de 2012.), bio je hrvatski novinar, \xc5\xa1portski novinar, \xc5\xa1portski publicist, filmski scenarist, kroni\xc4\x8dar, pisac, televizijski voditelj, \xc5\xa1porta\xc5\xa1 i \xc5\xa1portski djelatnik.\n_START_SECTION_\n\xc5\xbdivotopis\n_START_PARAGRAPH_\nRodio se u Splitu, gdje je zavr\xc5\xa1io osnovnu \xc5\xa1kolu i gimnaziju "Vladimir Nazor", kao i Fakultet elektrotehnike, strojarstva i brodogradnje (FESB), stekav\xc5\xa1i zvanje dipl. in\xc5\xbeenjera elektrotehnike. Umjesto strukom bavio se novinarstvom, prvo u tjedniku Nedjeljnoj Dalmaciji, a potom u dnevniku Slobodnoj Dalmaciji, gdje je bio urednik \xc5\xa1portske rubrike. Specijalnost mu je bila \xc5\xa1port, osobito ko\xc5\xa1arka, o kojoj je pisao i za brojne novine i \xc4\x8dasopise iz Hrvatske (Sportske novosti, magazin Ko\xc5\xa1arka, Novi list) i drugih republika biv\xc5\xa1e Jugoslavije (Delo, Oslobo\xc4\x91enje). Od sredine 1980-ih pisao je i humoristi\xc4\x8dke priloge za Slobodnu Dalmaciju, Berekin i \xc5\xbdulj._NEWLINE_Kao \xc5\xa1portski novinar pratio je velika svjetska natjecanja te intervjuirao mnoge poznate osobe iz \xc5\xa1portskog miljea. Nekoliko godina bio je urednik i voditelj emisije o ko\xc5\xa1arci U ko\xc5\xa1, u ko\xc5\xa1 na nekada\xc5\xa1njoj lokalnoj televiziji TV Marjanu. 2000-ih je vodio informativno-zabavnu razgovornu emisiju na lokalnoj splitskoj televiziji Kanalu 5 Mosorijadu, u kojoj je ugostio brojne poznate hrvatske uglednike iz \xc5\xa1porta, glazbe, politike i ine (Tomislav Ivi\xc4\x87, Gego...). Sura\xc4\x91ivao je kao komentator u HTV-ovoj emisiji Nedjeljom u dva._NEWLINE_Bio je ko\xc5\xa1arka\xc5\xa1ki sudac, delegat na prvoliga\xc5\xa1kim utakmicama i FIBA-in povjerenik.\n_START_SECTION_\nDjela\n_START_PARAGRAPH_\nNapisao je knjigu o slavnome splitskome ko\xc5\xa1arka\xc5\xa1u Dinu Ra\xc4\x91i Moj galebe, knjigu o prvoliga\xc5\xa1kim godinama RNK Splita Split je Prva liga te zajedno sa zagreba\xc4\x8dkim novinarem Zoranom Kova\xc4\x8devi\xc4\x87em biografiju poznatog ko\xc5\xa1arka\xc5\xa1koga trenera Mirka Novosela Zlatna ko\xc5\xa1arka Mirka Novosela, monografiju o KK Split Od starog placa do vrha Europe te knjiga o odrastanju u Splitu 60-ih Zakon pjace i o mladala\xc5\xa1tvu 1970-ih Zadnja po\xc5\xa1ta Riva u kojima je romanti\xc4\x8darski nostalgi\xc4\x8dno kroni\xc4\x8darski zapisao sje\xc4\x87anja na ljude, mjesta i doga\xc4\x91aje iz Splita, osobito o svojoj voljenoj Tr\xc5\xa1\xc4\x87anskoj ulici._NEWLINE_Napisao je scenarije za filmove o Frani Mato\xc5\xa1i\xc4\x87u i Vladimir Beari, dvojici legendarnih splitskih nogometa\xc5\xa1a.'